- 2 CORINTIOS
- <
- 13
- >

13
Le'ec ada' u t'an aj Pablo yoc'ol u tojquinbiloo' a hermanojo.
1 Pues te'i. Le'ec ca' c'ochoquen ta yaame'exe, u yox sut tun. —Wa yan ca' tuul wa ox tuul a tanoo' u tzol tu pach a jun tuulu, yanoo' u muc' u t'an,— cu t'an u t'an a Dioso.*2 Co 12:14; Nm 35:30 2 Jabix ilic in wadaj te'ex ti que'enen ta yaame'ex u ca' sut biq'uin ado'o, bel in quin ca' adü' te'ex aleebe, ca'ax ma' que'enen ta yaame'ex. Le'ec u cüxtajoo' u sip'il biq'uin ado'o, etel u chucaan u cüxtajoo' to u sip'ili, le'ec ca' c'ochoquen tucaye'il, ma'ax mac tu yaamoo' a yan u sip'il a p'aatül u ca'a ti ma' in tze'ectiqui.*2 Co 10:2; 2 Co 12:21 3 Tanil in tze'ecticoo' ti baalo'o, chica'an cuchi te'ex ti le'ec a Cristojo, walac u tz'eec u muc' in t'an. Le'ec ti tan u betic u meyaj a Cristo ta yaame'exe, ma' ta wadique'ex wa ma' yan u muc'. Chica'an cuchi te'ex ti yaab u muc' ta yaame'ex.*Mt 10:20; 1 Co 9:2 4 Jaj ti quimsabi tuwich cruz jabix cuchi ma' yan u muc'. C'u' betic aleebe, cuxa'an etel u muc' a Dioso. Jabix ilic ti ma' yan u muc' biq'uin ado'o, baalo' ilic cuchi a boon tuulo'on a ti'iji. Ma' yan ti muc' ti'i a yoc'olcaba. C'u' betiqui, cuxa'ano'on aleebe etel u muc' a Dios jabix ilic ala'aji. Cuxa'ano'on ti'i ca' ti waante'ex.*Fil 2:7,8; Ro 6:4; 2 Co 10:3,4
5 Pues te'i. Tucle'ex a bajil wa tane'ex a tz'ocsic a Dioso. Tucle'ex to a bajil. ¿Ma' wa a weele'ex ti que'en a Jesucristo ichile'ex a püsüc'ala? C'u' betiqui, wa cuchi ma' ti'ije'ex a Dioso, ma' que'en a Jesucristo ichile'ex a püsüc'al.*1 Co 11:28; Jn 17:23; Ro 8:10; 1 Co 9:27 6 Le'ec ti tane'ex a tuclic a bajil, ma' cuchi tan u joc'ol te'ex jabix ma' hermanojo'on. 7 Tan ti c'ajsic a Dios ta woc'ole'exe, ti'i ma' a betique'ex a c'asa. Tan ti c'ajsic a Dios ta woc'ole'exe, pero ma' ti'i ca' chiclac wa toj ti na'at ino'oni. Tan ti c'ajsic a Dios ta woc'ole'ex ti'i ca' a bete'ex a toj inche'exe, ca'ax cuchi a tucle'ex wa jabix ma' toj ti na'at ino'ono.*1 Co 4:9,13; 2 Co 6:9; 2 Co 10:10 8 Ino'ono, tzaj ti t'it'ic a c'u' a jaja, ma' ti c'ütic u wich. 9 Qui' ti wool ti yaabe'ex a muc' ca'ax ma' yaab ti muc' ino'ono. Jadi' ti c'ati cuchi ca' tojaque'ex a na'at jumpul.*1 Co 4:10; 1 Ta 3:10; 2 Ti 3:17; He 6:1 10 Le'ec ti ma' que'enen ta yaame'exe, tan in tz'iibtic te'ex a carta ada'a. Ti baalo'o, ca' c'ochoquen ta yaame'exe, ma' tzaj in tojquintique'ex ti chichi. Le'ec a Noochtzili, u tz'aj ten in meyaj ti'i in waanticale'ex ca' a mas tz'ocse'ex a Dioso. Ma' u tz'aj ten in meyaj ti'i ca' in tz'aa' te'ex a yajili.*Tit 1:13
11 Pues te'i. Hermanoje'ex, wa'ye' u yada' in t'an. Qui'aque'ex a wool. Tz'aje'ex a wool a tojquinte'ex a cuxtal tu jajil. Tz'aje'ex a wool a tz'oques in t'an in tz'iibtaj to te'exe. Jumbelaque'ex a na'at ta bajile'ex tulacale'ex. Jetz'a'anaque'ex a wool ta bajile'ex. Le'ec a Dioso, walac u tz'eec to'on ti yaj ti wu'yi ti bajil. Walac ilic u tz'eec to'on a jetz'a'an-oolili. Le'ec ilic a Dios abe'e, bel u ca'a ti cuntal ta wetele'ex.*Ro 12:16; 1 Co 1:10; 1 P 3:8; Ro 15:33; 1 Ta 5:23; He 13:20; 1 Jn 4:8-16 12 Diooste'ex a bajil tu qui'il. 13 Tulacaloo' a hermanojo, tanoo' u diostac'untique'ex inche'exe. 14 In c'ati cuchi a Noochtzil a Jesucristo ca' u yaante'ex. In c'ati ilic cuchi ca' tz'abüc te'ex ca' a weelte'ex biqui ti top yajtzilo'on u men a Dioso. In c'ati ilic cuchi ti qui'e'ex etel u Püsüc'al a Dios a que'en ta wetele'exe. Wa'ye' jobi in t'an.

- 2 CORINTIOS
- <
- 13
- >

*13:1 2 Co 12:14; Nm 35:30

*13:2 2 Co 10:2; 2 Co 12:21

*13:3 Mt 10:20; 1 Co 9:2

*13:4 Fil 2:7,8; Ro 6:4; 2 Co 10:3,4

*13:5 1 Co 11:28; Jn 17:23; Ro 8:10; 1 Co 9:27

*13:7 1 Co 4:9,13; 2 Co 6:9; 2 Co 10:10

*13:9 1 Co 4:10; 1 Ta 3:10; 2 Ti 3:17; He 6:1

*13:10 Tit 1:13

*13:11 Ro 12:16; 1 Co 1:10; 1 P 3:8; Ro 15:33; 1 Ta 5:23; He 13:20; 1 Jn 4:8-16

© 2012 WBT