- SAN MARCOS
- <
- 16
- >

16
Le'ec ada' biqui ti ca' cuxlaji a Jesusu.
1 Pues te'i. Mani tun u q'uinil a jedele. Le'ec ixna' Maria Magdalena u yet'ocoo' ixna' Maria le'ec u na' aj Jacob etel ixna' Salomeje, u q'uexajoo' a boc ti'i u beeloo' u tz'aa' yoc'ol a Jesusu.*Mt 28:1; Lc 23:56 2 Sasaji tun ti qui' ti Domingo ti binoo' tuba mucbi a Jesusu.*Mt 28:1; Lc 24:1; Jn 20:1 3 Tanoo' u c'aatic tu bajil mac ca' u joq'ues a tunich tu chi' tuba mucbi a Jesusu. 4 Ca' u yilaja, ac c'oc'lesaja'an a noxi' tunich abe'e. 5 Ocoo' ichil a cuarto a paana'an ich tunich tuba mucbi a Jesusu. U yilajoo' a ch'ajom tina'an tu yaj toj tu yaj seeb c'ü'. Süc y chawac u noc'. Sa'too' u yool.*Lc 24:3; Jn 20:8 6 —Ma' u jac'üle'ex a wool,— cu t'an a ch'ajom ti'ijoo'o. —Tane'ex a cüxtic a Jesus a ch'iji ich caj Nazaret. Quimsabi ala'i tuwich cruz. Ca' cuxlaji. Ma' wa'ye' que'eni,— cu t'an a ch'ajom ti'ijoo'o. —Ile'ex tuba coyquinbi*Mt 28:5; Mr 10:34; Jn 2:19; 1 Co 15:3-7 7 ca' tun xique'ex a wadü' ti'i aj Pedro u yet'ocoo' u chucaan u yaj cambal a Jesus ti bel u ca'a a Jesus taaniloo' ich cuenta Galilea. “Te'i a wilique'ex ala'aji, jabix ilic u yadaj te'exe,” que'exac ti'ijoo',— cu t'an ti'ijoo' ix ch'upu.*Mt 26:32; Mt 28:10,16,17; Mr 14:28
8 Pues te'i. Joc'oo' tuba mucbi a Jesusu. Tzützülnacoo' y sa'too' u yool, mentücü, binoo' ti alca'. Ma' u yadaj a ma'ax c'u'i ti'i ma'ax mac u menoo' u saaquil.*Mt 28:8
Chiclaji a Jesus ti'i ixna' Maria Magdalena.
9 Pues te'i. Jatz'ca' ti qui' ti Domingo ti ca' cuxlaji a Jesusu. Payanbej u ye'aj u bajil ti'i ixna' Maria Magdalena. Joc'sabi siete tuul a c'ac'asba'al tu yool a nooch'up abe' u men a Jesus uchi.*Jn 20:14; Lc 8:2 10 Bini a nooch'up abe' u yadü' u pectzil ti'ijoo' u yetmanül a Jesusu. Tanoo' u yoc'ol ala'oo' ti udi a nooch'upu. Tanoo' u yoc'tic a quimene. 11 Le'ec ca' u yubajoo' ti ca' cuxlaji a Jesus y ilbi u men a nooch'up abe'e, ma' u tz'ocsajoo' u t'ani.*Lc 24:11
Chiclaji a Jesus ti'ijoo' ca' tuul u yaj cambala.
12 Pues te'i. Jumpaay u wich ti chiclaji a Jesus ti'ijoo' ca' tuul u yaj cambal a tanoo' u beel ich aldeaja. 13 Usc'ajoo' a ca' tuul abe' u yadü' u pectzil ti'ijoo' u chucaan u yaj cambal a Jesusu. Ma'ax ala'oo'o, ma' tz'ocsaboo' u t'an.
Chiclaji a Jesus ti'ijoo' a once tuul u yaj cambala.
14 Pues te'i. Mas pachili, que'enoo' a once tuul u yaj cambal a Jesus pach mesa ti janal. Chiclaji a Jesus ti'ijoo'o. U tze'ectajoo' u yaj cambal u men ma' tanoo' u tz'ocsaj t'an. Top chichoo' u pol u tz'oquesoo' mac u yilaj ti ca' cuxlaji a Jesusu.*Lc 24:36; 1 Co 15:5 15 —Ca' xique'ex tulacal tubajac yoc'olcab. Ade'ex ti'ijoo' tulacal a mac biqui ca' sa'albücoo',— cu t'an a Jesus ti'ijoo'o.*Jn 15:16; Col 1:23 16 —Le'ec mac ca' u tz'oques y ca' u c'ümü' a ocja'a, bel u ca'a sa'albül. Le'ec mac a ma' tu tz'ocsiqui, bel u ca'a pulbul ichil a infiernojo,— cu t'an a Jesusu.*Jn 3:18,36; Jn 12:48 17 —Le'ecoo' aj tz'ocsaj t'ana, baala' u p'is a beloo' u cu bete' etel in c'aba' ti'i ca' chiclac u jajiloo' u t'an. Beloo' u cu joq'ues a c'ac'asba'al tu yool a maca. Beloo' u ca'a ti t'an ichil a t'an a jujumpaay u wich a ma' u yeele,— cu t'an a Jesusu.*Lc 10:17; Hch 2:4; 1 Co 12:10,28 18 —Beloo' u cu müchü' a cana. Wa cuchi ca' u yuc'oo' a venenojo, ma' tu yubicoo' u q'uinam. Beloo' u cu tz'aa' u c'ü' yoc'oloo' a c'oja'ana, y beloo' u ca'a ti ch'anül,— cu t'an a Jesus ti'ijoo' u yaj cambala.*Hch 28:5; Hch 9:17; Stg 5:14
Naq'ui a Jesus ti ca'ana.
19 Pues te'i. Le'ec ti jobi a Jesus ti tzicbal eteloo'o, nac'sabi ti ca'an. Tinlaji tu yaj toj tu yaj seeb c'ü' a Dios u men u yanil.*Hch 1:2,3; Lc 24:51; Sal 110:1; Hch 7:55; He 1:3; Rev 3:21 20 Binoo' u yaj cambal tulacal tubajac yoc'olcab. U yadajoo' u pectzil a Dios ti'ijoo' a cristianojo. Aantaboo' u men a Noochtzili. Ye'bi ti jajoo' u t'an etel u p'is, le'ec a milagro u betajoo'o. Wa'ye' jobi a t'ana.*Hch 14:3; 1 Co 2:4,5

- SAN MARCOS
- <
- 16
- >

*16:1 Mt 28:1; Lc 23:56

*16:2 Mt 28:1; Lc 24:1; Jn 20:1

*16:5 Lc 24:3; Jn 20:8

*16:6 Mt 28:5; Mr 10:34; Jn 2:19; 1 Co 15:3-7

*16:7 Mt 26:32; Mt 28:10,16,17; Mr 14:28

*16:8 Mt 28:8

*16:9 Jn 20:14; Lc 8:2

*16:11 Lc 24:11

*16:14 Lc 24:36; 1 Co 15:5

*16:15 Jn 15:16; Col 1:23

*16:16 Jn 3:18,36; Jn 12:48

*16:17 Lc 10:17; Hch 2:4; 1 Co 12:10,28

*16:18 Hch 28:5; Hch 9:17; Stg 5:14

*16:19 Hch 1:2,3; Lc 24:51; Sal 110:1; Hch 7:55; He 1:3; Rev 3:21

*16:20 Hch 14:3; 1 Co 2:4,5

© 2012 WBT